Tunnetut suomalaiset kertovat, miksi päättivät raitistua ja miten se on muuttanut elämää.

Viina vei Kummeli-tähti Heikki Silvennoisen sairaalahoitoon. Hän kertoi juomisensa lopettamisesta Sensuroimaton Päivärinta -ohjelman vieraana.

Iltalehti haastatteli viihdemaailmasta tunnettuja suomalaisia, jotka ovat lopettaneet alkoholin käytön kokonaan. Osalla on takanaan jo vuosikymmenien raittius, kun taas osa päätti luopua alkoholista muutama vuosi sitten.

Essi Hellénin mukaan alkoholin myötä elämästä poistui suuri huolenaihe. Antti Nikkanen

Näyttelijänä tunnetuksi tullut, nykyään tuottajana työskentelevä Essi Hellén, 31, lopetti alkoholin käytön reilut seitsemän vuotta sitten.

– Se ei sopinut minulle ja päätin, etten halua enää juoda. Alkoholi alkoi hallita elämää, Hellén kertoo Iltalehdelle.

Hellénin mukaan alkoholin käytön lopettaminen tuntui vapauttavalta ja toi monia positiivisia asioita elämään. Hän kokee, että esimerkiksi riittävästä unesta ja terveydestä huolehtiminen on helpompaa, kun alkoholi ei ole osa elämää. Alkoholin myötä elämästä poistui myös suuri huolenaihe.

– Tuntui ihmeelliseltä, että voiko todellakin olla, ettei minun tarvitse enää ikinä miettiä mitään, mikä liittyy siihen. Iso asia, joka hankaloitti elämää, poistui.

Hellén oli 24-vuotias lopettaessaan alkoholin käytön. Ensimmäisten vuosien aikana hän kohtasi paljon ihmettelyä ja ihmisten oli vaikea uskoa, että alkoholi oli aiheuttanut hänelle ongelmia.

– Minua ei uskottu tai otettu vakavasti sen suhteen, miten mullistavaksi koin absolutismin. Se tuntui pahalta ja vähättelevältä.

Nykyään Hellén ei enää joudu selittelemään juomattomuuttaan. Hän käy vain harvoin juhlissa, sillä viihtyy paremmin kotona perheensä parissa. Juhlatilanteessa hän kaataa lasiin alkoholitonta viiniä tai kuohuviiniä.

– Olen pari kertaa vahingossa ottanut juhlissa väärästä lasista huikan punaviiniä. Se on maistunut hirveältä, olen mennyt ihan shokkiin siitä mausta ja tunteesta, minkä se on herättänyt, hän kertoo.

Yli 30 vuotta raittiina ollut Ritva Oksanen käy viikoittain vertaistukiryhmässä. Jenni Nordstršm

Näyttelijä Ritva Oksanen, 80, jätti alkoholin kokonaan 31 vuotta sitten.

– Silloin tuli mitta täyteen, ettei tarvitse enää juoda. Se oli ratkaiseva päätös tulevan elämäni kannalta, Oksanen kertoo.

– Nyt minulla on ihan toinen elämä. Ei tarvitse enää nousta pää kipeänä eikä etsiä parannusta krapulaan. Olen hyvin tyytyväinen elämääni.

Oksasen mukaan alkoholi muutti hänen persoonansa toisenlaiseksi ja sai hänet siirtämään asioita, joita olisi pitänyt käsitellä.

– Ymmärsin, että alkoholi ei minulle sovi, hän toteaa.

Oksanen teki lopettamispäätöksen 20. joulukuuta vuonna 1988 ja liittyi heti sen jälkeen vertaistukiryhmään. Ryhmä muutti hänen elämänsä ja hän on käynyt viikoittaisissa tapaamisissa siitä asti.

– Kun pääsin omieni joukkoon, tajusin, että jos käyn täällä, minun ei tarvitse enää ikinä juoda. Ja siitä olen pitänyt kiinni.

Alkoholi liittyy vahvasti juhliin ja sosiaalisiin tilanteisiin, ja juomattomuus herättää usein kummastusta. Kun Oksanen raitistui, häneltä kyseltiin, eikö hän voi ottaa yhtään alkoholia.

– Sanoin vain, ettei minun tarvitse.

Oksasen mukaan toisten juominen ei häntä häiritse, eikä hän tee omasta raittiudestaan numeroa. Juhlatilanteissa hän skoolaa yhdessä muiden kanssa, mutta laskee sen jälkeen lasin vaivihkaa pöydälle, eikä kukaan kiinnitä asiaan huomiota.

Oksanen pitää itsestään huolta niin tarkasti, ettei alkoholin juominen tule edes mieleen. Hän tietää, että täysraittius on hänelle ainoa vaihtoehto.

– Ei ole sellaista mahdollisuutta, että ottaisin vain yhden, hän toteaa.

Irina Vartia huomasi, ettei tarvitse alkoholia mihinkään. Katariina Lehtikanto

Salatut elämät -sarjasta tuttu näyttelijä Irina Vartia, 39, kertoi viime marraskuussa Instagram-tilillään lopettaneensa alkoholin käytön kaksi vuotta sitten. Vartian mukaan päätös syntyi eräiden juhlien jälkeen.

– Juhlissa muut joivat paljon ja ajattelin, että voisin olla viikon juomatta ollenkaan. Siitä se sitten lähti, hän kertoo Iltalehdelle.

Vartia ei aiemminkaan ollut alkoholin suurkuluttaja, mutta se kuului kiinteästi elämään. Hän oli tottunut juomaan saunakaljan ja nauttimaan alkoholia ruoan kanssa.

– Oli luontevaa käydä työpäivän jälkeen jonkun kanssa yksillä. Se oli arjessa pienenä elementtinä aina mukana.

Pian lopettamisen jälkeen Vartia huomasi, ettei tarvitsekaan alkoholia mihinkään. Hän alkoi huomata kehossaan positiivisia vaikutuksia. Aineenvaihdunta parani, eikä painoa tarvinnut tarkkailla samalla tavalla kuin ennen. Ilman alkoholia hän kokee olevansa enemmän läsnä kohtaamisissa ja keskusteluissa.

– Nyt tuntuu, että elän kokonaisemmin, hän kuvailee.

Vartian mukaan raittius aiheuttaa toisinaan kummastusta. Hiljattain hänen sukulaisensa ihmetteli, miksei hän voi ottaa edes yhtä juomaa rentoutuakseen ennen lentomatkaa. Vartian mukaan kysymys tuntui huvittavalta.

– Ei se ole itselleni enää ratkaisu asioihin.

Vartia kertoo käyvänsä edelleen juhlimassa entiseen tapaan. Vain lasissa oleva juoma on vaihtunut. Alkoholin juominen ei tunnu enää tarpeelliselta missään tilanteessa.

– Hyvän fiiliksen saa niin monesta muustakin asiasta ja ilman sivuvaikutuksia, hän toteaa.

Ile Vainio lopetti juomisen, kun siitä katosi hauskuus. ANNA JOUSILAHTI

Viihteen monitoimimies Ilkka ”Ile” Vainio, 59, laittoi korkin kiinni kesällä 2017. Alun perin hänen oli tarkoitus olla juomatta vain vuosi, mutta raitis elämä tuntuikin niin hyvältä, että hän päätti jatkaa. Vainio kertoo aikovansa olla loppuelämänsä selvin päin.

Sanoittajana, musiikkituottajana ja laulajana tunnettu Vainio päätti lopettaa juomisen, kun se ei enää huvittanut.

– Otin liikaa, eikä se tuntunut enää hauskalta.

Vainion mukaan alkoholin juomisesta oli tullut tapa. Hän oli ajatellut, että alkoholi kuuluu kaikkiin juhliin, mutta lopetettuaan huomasi, ettei sitä tarvitsekaan.

Elämänmuutoksen myötä Vainion paino on pudonnut ja kunto kohonnut. Myös mieli on iloisempi, eikä krapuloista tarvitse enää kärsiä.

– Raitis elämä on paras lahja, jonka olen itselleni antanut, Vainio sanoo.

Vainion perhe ja ystävät ovat ottaneet päätöksen ilolla vastaan. Keikatkin ovat sujuneet hyvin ja elämästä on poistunut alkoholin aiheuttamia huolia.

– Ei tarvitse aina pelätä, kun poliisit pysäyttävät, että värähtääkö mittari. Voi lähteä ajamaan milloin tahansa.

Vainio toteaa, ettei selvin päin olemista tarvitse pelätä. Hän on näyttänyt, ettei hauskanpitoon vaadita alkoholia.

Vainio kertoo käyvänsä joka toinen vuosi ystäväporukkansa kanssa brandytehtaalla Espanjassa. Edellinen reissu tehtiin toissa keväänä ja Vainion mukaan kaikki sujui hienosti.

– Vaikka muut ottavat, pystyn itse olemaan selvin päin, hän toteaa.

Redrama eli Lasse Mellberg lopetti alkoholinkäytön lähes 10 vuotta sitten. Pete Anikari

Rap-artisti Redrama, oikealta nimeltään Lasse Mellberg on ollut raittiina lähes 10 vuotta. Hän kertoo alkoholinkäytön edenneen vuosien varrella siihen pisteeseen, että tilanne oli jo todella vakava.

– Vaikka en ollut koko ajan juovuksissa, se vaikuttaa kaikkeen. Kun se menee tarpeeksi pitkälle, se tuhoaa kaiken.

42-vuotias Mellberg oli yrittänyt lopettaa jo useamman vuoden ajan, kunnes korkki meni pysyvästi kiinni. Hän tiedosti, että työt ja ihmissuhteet sujuisivat paremmin, jos hän lopettaisi, mutta lopulta päätös lähti hänestä itsestään.

– Kun tein sen päätöksen, se oli enemmän itseni takia. Sen kautta koko elämä muuttui ja kaikki osa-alueet alkoivat korjaantua.

Alkoholinkäytön lopettamisen jälkeen Mellberg huomasi henkisen hyvinvointinsa kohentuneen ja perhe- ja ihmissuhteiden alkaneen korjaantua. Hän huomasi ehtivänsä tehdä paljon enemmän töitä, kun aikaa ei enää tuhlaantunut huonoon oloon.

– Olin tosi inspiroitunut ja tein liikaakin töitä. Oli mahtavaa, kun yhtäkkiä oli niin paljon aikaa.

Mellbergin mukaan juomisen lopettaminen herätti aluksi kysymyksiä. Hän puhui asiasta paljon, kunnes huomasi, että lopettaminen oli hänelle itselleen suurempi asia kuin muille.

– Aloin tajuamaan, ettei ihmisiä edes kiinnosta niin paljon kuin luulin, hän naurahtaa.

– Ne, jotka tunsivat minut hyvin, olivat vain iloisia puolestani. Monet tiesivät, että olin jo vuosia halunnut lopettaa.

Heikki Silvennoinen sai valtavasti lisää energiaa lopetettuaan alkoholin juomisen. JENNI NORDSTROM

Kummeli-sarjasta tuttu muusikko ja näyttelijä Heikki Silvennoinen, 65, on ollut raittiina 25 vuotta. Hän päätti lopettaa alkoholinkäytön huomattuaan, että alkoholia tuli juotua liikaa eikä se ollut hänelle hyväksi.

– En ole katunut kertakaan. Lopettaminen on ollut luonteelleni ihan ehdoton juttu, Silvennoinen kertoo.

Silvennoinen toteaa, että juominen ja krapulat tekivät olon tahmeaksi. Lopettamisen myötä hän sai lisää energiaa, jonka ansioista elämään tuli uusia harrastuksia ja muita aktiviteetteja.

– Lopettaminen lisäsi liikunnan määrää aika paljon, tennistä pelaava Silvennoinen kertoo.

Silvennoisen mukaan juomisen lopettaminen aiheutti aluksi ihmetystä. Myöhemmin hän on huomannut, että alkoholista kieltäytyminen saa osakseen kunnioitusta.

– Uskon, että ne, jotka painivat jonkinlaisten alkoholiongelmien kanssa kunnioittavat, että joku on päässyt siitä kirouksesta.

Toisten juominen ei Silvennoista häiritse ja hän kertoo voivansa viettää iltaa seurueessa, jossa alkoholia käytetään.

– Siinä on tietty raja, jonka jälkeen lähden kotiin. On mukavaa, että voin lähteä autolla, hän toteaa.

Juha Vuorinen jätti alkoholin ollakseen parempi isä lapsilleen. Jenni Gästgivar

Kirjailija Juha Vuorinen lopetti alkoholinkäytön 12 vuotta sitten. Hän kertoo, että päätökseen vaikutti erityisesti hänen perheensä.

– Ensimmäinen syyni oli halu olla lapsilleni sellainen isä, jollaisen olisin halunnut itselleni. Oma isäni kuoli ollessani viisivuotias. Toinen syy oli hinku olla onnellinen. Alkoholi aiheutti enää surullisia asioita omaan ja läheisteni elämään, joten aloin pyyhkiä pois harmia aiheuttavia asioita ja ihmisiä. Ensimmäisten joukossa pihalle lensi alkoholi.

Juoppohullun päiväkirja -kirjasarjastaan tunnetun Vuorisen elämä muuttui raitistumisen jälkeen täysin.

– Jos olisin tiennyt, miten totaalisesti kaikilla elämänsektoreilla elämäni tulisi muuttumaan, en olisi koskaan ottanut sitä ensimmäistäkään ryyppyä. Voin ilman minkäänlaista liioittelua sanoa, etten oikein tunnista sitä juovaa Juhaa itsekseni. Tämä Juha 2.0 on paljon parempi ja aidompi versio.

Vuorinen kertoo saavansa raittiudestaan toisinaan naljailua henkilöiltä, joilla itsellään on ongelmia alkoholin kanssa. Vuorinen ei kuitenkaan usko sen kumpuavan ilkeydestä.

– Olen heille sellainen kävelevä Post it -lappu, että kai tässä pitäisi itsekin tälle asialle jotain tehdä, hän toteaa.

Vuorinen toteaa, että kun hän on kerran poistanut alkoholin elämästään, hän ei kaipaa sitä takaisin.

– Olen muutaman kerran joissain juhlissa ottanut kohteliaisuudesta siemauksen kuohuvaa, mutta sen jälkeen siirtänyt lasin odottamaan janoisempia huulia. Se ei vaan enää ole mun juttu.